Amicalul România – Columbia (marți, ora 21.30, Antena 1) a fost prefațat de Mihai Stoichiță (69 de ani), șeful Comisiei Tehnice FRF.
În dialog cu "Gazeta Sporturilor" la Madrid, "Lippi" a reușit să dea o declarație, în stilul său caracteristic, făcând o comparație între naționala Columbiei de acum și cea din... 1994! Nu e clar ce similitudini pot exista între fotbalul din 2024 și cel de acum 30 de ani, însă oficialul FRF le-a depistat: "Amical de gală, Columbia n-a pierdut de mai bine de doi ani. Când m-am suit în avion, am văzut meciurile lor. Joacă un fotbal modern, agresiv, nu mai sunt visători. Eu cred că la ora actuală, după ce i-am văzut în 1994, sunt la nivelul lui Valderrama, Asprilla, la nivelul echipei care juca în 1994. E un test important pentru noi, dar nu poate fi concludent. Pănă la vară, pot interveni multe".
Deși "nea Mihai" are o viziune aparte asupra fotbalului, e clar că amicalul cu Columbia va fi concludent. De altfel, și selecționerul Edward Iordănescu (45 de ani) a recunoscut acest lucru: "Chiar dacă nu fac acum lotul pentru turneul final, amicalul cu Irlanda de Nord mi-a dat niște răspunsuri. Iar cel cu Columbia îmi va da altele. Nu toate răspunsurile au fost pozitive cu Irlanda de Nord".
După testul cu Columbia, ultimele două amicale pentru națională vor fi în luna iunie, pe 4 și 8, cu Bulgaria, respectiv Liechtenstein. Ambele meciuri vor fi găzduite de Stadionul Steaua.
Lotul convocat pentru amicalele din martie
*Portari: Moldovan (Atletico Madrid), Niță (Gaziantep), Târnovanu (FCSB), Aioani (Rapid)
*Fundași: Rațiu (Rayo Vallecano), Manea (CFR Cluj), Mogoș (CFR Cluj), Burcă (Al-Okhdood), Drăgușin (Tottenham), Rus (Pafos), Nedelcearu (Palermo), Racovițan (Raków), Opruț (Hermannstadt), Sorescu (Gaziantep)
*Mijlocași: Stanciu (Damac), M. Marin (Pisa), Cicâldău (Konyaspor), R. Marin (Empoli), Moruțan (Ankaragucu), Olaru (FCSB), Șut (FCSB), Man (Parma), Mihăilă (Parma), I. Hagi (Alaves), Drăguș (Gaziantep), Coman (FCSB)
*Atacanți: Pușcaș (Bari), Alibec (Muaither), Tănase (Al-Okhdood)
Selecționer: Edward Iordănescu (45 de ani)
Mogoș, accidentat, n-a făcut deplasarea, la Madrid, pentru amicalul cu Columbia.
Programul naționalei până la turneul final
*Mâine (ora 21.30, Antena 1): România – Columbia
Se va juca pe Estádio Cívitas Metropolitano, la Madrid.
*4 iunie: România – Bulgaria
*8 iunie: România – Liechtenstein
Ambele partide se vor juca pe Stadionul Steaua.
Datele meciurilor de la Euro 2024, grupa E
*17 iunie: România – Ucraina / Islanda (Munchen, 16.00), Belgia – Slovacia (Frankfurt, 19.00)
*21 iunie: Slovacia – Ucraina / Islanda (Dusseldorf, 16.00)
*22 iunie: Belgia – România (Koln, 22.00)
*26 iunie: Slovacia – România (Frankfurt, 19.00), Ucraina / Islanda – Belgia (Stuttgart, 19.00)